**NÁRODNÁ RADA SLOVENSKEJ REPUBLIKY**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**V. volebné obdobie**

Číslo: CRD-3012/2010

### 187a

### I n f o r m á c i a

**výborov Národnej rady Slovenskej republiky o prerokovaní návrhu poslancov Národnej rady Slovenskej republiky Szilárda SOMOGYIHO, Ľuboša MAJERA a Kamila KRNÁČA na vydanie zákona, ktorým sa mení a dopĺňa zákon Národnej rady Slovenskej republiky č. 253/1994 Z. z. o právnom postavení a platových pomeroch starostov obcí a primátorov miest v  znení neskorších predpisov (tlač 187) vo výboroch Národnej rady Slovenskej republiky v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Výbor Národnej rady Slovenskej republiky pre verejnú správu a regionálny rozvoj ako gestorský výbor k **návrhu** **poslancov Národnej rady Slovenskej republiky Szilárda SOMOGYIHO, Ľuboša MAJERA a Kamila KRNÁČA na vydanie zákona, ktorým sa mení a dopĺňa zákon Národnej rady Slovenskej republiky č. 253/1994 Z. z. o právnom postavení a platových pomeroch starostov obcí a primátorov miest v  znení neskorších predpisov (tlač 187)** podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov informáciu výborov Národnej rady Slovenskej republiky:

**I.**

 Národná rada Slovenskej republiky uznesením č. 263 z 15. decembra 2010 pridelila  **návrh poslancov Národnej rady Slovenskej republiky Szilárda SOMOGYIHO, Ľuboša MAJERA a Kamila KRNÁČA na vydanie zákona, ktorým sa mení a dopĺňa zákon Národnej rady Slovenskej republiky č. 253/1994 Z. z. o právnom postavení a platových pomeroch starostov obcí a primátorov miest v  znení neskorších predpisov (tlač 187)** na prerokovanie týmto výborom:

 **Ústavnoprávnemu výboru Národnej rady Slovenskej republiky**

 **Výboru Národnej rady Slovenskej republiky pre financie a rozpočet**

 **a**

 **Výboru Národnej rady Slovenskej republiky pre verejnú správu a regionálny rozvoj;**

 Výbory prerokovali predmetný návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

 Výbory Národnej rady Slovenskej republiky, ktorým bol návrh zákona pridelený zaujali k nemu nasledovné stanoviská:

 **Ústavnoprávny výbor** Národnej rady Slovenskej republiky **neprijal platné uznesenie,** nakoľko návrh uznesenia **nezískal** **súhlas nadpolovičnej väčšiny prítomných poslancov** podľa § 52 ods. 4 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov a  čl. 84 ods. 2 Ústavy Slovenskej republiky. Z  celkového počtu 13 poslancov bolo prítomných 11 poslancov. Za návrh predneseného uznesenia hlasovali 3 poslanci, 3 poslanci hlasovali proti návrhu a 5 poslanci sa hlasovania zdržali.

 Výbor Národnej rady Slovenskej republiky pre verejnú správu a regionálny rozvoj uznesením č. 51 z  20. januára 2011 s  návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

 **Výbor** Národnej rady Slovenskej republiky **pre financie a rozpočet** uznesením č. 130 z 26. januára 2011 s návrhom zákona **súhlasil** a odporučil ho Národnej rade Slovenskej republiky **schváliť.**

**IV.**

 Z uznesení výborov Národnej rady Slovenskej republiky uvedených pod bodom III. tejto správy vyplývajú tieto pozmeňujúce a doplňujúce návrhy:

**K Čl. I**

1. Pred doterajší bod 1 sa vkladá nový bod 1, ktorý znie:

„1. V § 3 odsek 1 sa na konci prvej vety pripájajú tieto slová: „alebo násobku podľa § 4 ods. 5“.

Ostatné body sa prečíslujú.

Navrhuje sa doplnenie § 3 v zmysle, aby sa za plat starostu považoval aj taký plat, ktorý sa určí koeficientom podľa § 4 odsek 5 a tým sa odstráni vnútorný rozpor s § 4 ods. 2, ktorý neumožňuje znižovanie platu pod úroveň stanovenú v § 3.

Výbor NR SR pre verejnú správu a regionálny rozvoj

1. K bodu 1 novely

V bode 1 úvodná veta znie: „V § 4 odsek 1 sa doterajšia tabuľka nahrádza touto tabuľkou:“

Ide o legislatívno-technickú úpravu, ktorou sa v súlade s Legislatívnymi pravidlami tvorby zákonov navrhuje zmena úvodnej vety.

Výbor NR SR pre verejnú správu a regionálny rozvoj

1. K bodu 2 novely

V Čl. I bod 2 znie:

„2. V § 4 odsek 2 znie: „(2) Plat starostu nemôže byť nižší, ako je ustanovené v § 3 odsek 1.“.“

Navrhuje sa vypustenie možnosti meniť plat starostu rozhodnutím obecného zastupiteľstva. Tento návrh má za cieľ zamedziť neprehľadnému alebo neodôvodnenému zvyšovaniu platu starostu obecným zastupiteľstvom.

Výbor NR SR pre verejnú správu a regionálny rozvoj

1. K bodu 3 novely

V § 4 odsek 5 sa vypúšťa slovo „konkrétneho“.

Navrhuje sa vypustenie zbytočného slova. Z textu návrhu zákona je zrejmé, že ide o starostu tej obce, ktorej sa rozhodovanie obecného zastupiteľstva týka.

Výbor NR SR pre verejnú správu a regionálny rozvoj

1. Pred doterajší bod 4 sa vkladá nový bod 4, ktorý znie:

„4. V § 4 sa dopĺňa odsek 6, ktorý znie:

“(6) Počas ozdravného režimu alebo nútenej správy obce podľa osobitného predpisu8) patrí starostovi plat podľa odseku 1. Obecné zastupiteľstvo počas tejto doby nemôže starostovi schváliť odmenu podľa § 5 odsek 1.”.

Poznámka pod čiarou k odkazu 8 znie:

“8) § 19 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov.”

Ostatné body sa prečíslujú.

Navrhuje sa, aby počas ozdravného režimu alebo nútenej správy mali starostovia plat určený zákonom na úrovni základného platu bez nároku na odmeny, aby sa zamedzilo ďalšiemu zadlžovaniu obce.

Výbor NR SR pre verejnú správu a regionálny rozvoj

1. Pred doterajší bod 4 sa vkladá nový bod 4, ktorý znie:

„4. V § 4 sa dopĺňa odsek 7, ktorý znie:

„(7) Plat a odmeny starostu od jeho nástupu do funkcie musí byť zverejnený na úradnej tabuli v obci a na webovom sídle obce, ak ho má obec zriadené, alebo iným spôsobom v obci obvyklým.“.

Ostatné body sa prečíslujú.

Tento návrh má za cieľ zlepšiť prehľad o odmenách starostov, zhodnotenie efektivity ich práce, výsledkov a lepšiu kontrolu zo strany občanov tak, aby vedeli, ako je s finančnými prostriedkami v ich najbližšom okolí zaobchádzané. Pozíciu starostu vnímame ako verejnú službu a preto je žiaduce, aby verejnosť mala prehľad, ako ju starosta vykonáva a ako je za ňu ohodnotený. Návrh takisto môže slúžiť ako nástroj na vytvorenie tlaku buď na zníženie v prípade neadekvátne vysokého ohodnotenia alebo naopak zvýšenia platu v prípade pozitívnych výsledkov v samospráve.

Výbor NR SR pre verejnú správu a regionálny rozvoj

1. K bodu 4 novely

V Čl. I bod 4 znie:

„4. V § 5 odsek 1 znie:

„(1) Obecné zastupiteľstvo môže najviac raz za mesiac starostovi schváliť odmenu do výšky 50% mesačného platu za jeho činnosť v predchádzajúcom období. Obecné zastupiteľstvo musí schválenú odmenu vždy písomne zdôvodniť.“.“

Tento návrh má za cieľ umožniť finančné ohodnotenie zásluh starostu v zákonom stanovej miere. Schvaľovanie odmeny najviac raz za mesiac a iba za predchádzajúce obdobie a uloženie podmienky písomného zdôvodnenia má za cieľ proces schvaľovania odmien sprehľadniť a zosúladiť iba so skutočne odvedenými zásluhami.

Výbor NR SR pre verejnú správu a regionálny rozvoj

1. K bodu 5 novely

V Čl. I bod 5 znie:

„5. V § 5 odsek 2 znie:

„(2) Po zániku mandátu starostu z dôvodu skončenia funkčného obdobia, patrí starostovi odstupné z rozpočtu obce, ktoré v závislosti od času výkonu funkcie je

1. dvojnásobok jeho priemerného mesačného platu, ak vykonával funkciu dlhšie ako päť mesiacov a kratšie ako päť rokov,
2. trojnásobok jeho priemerného mesačného platu, ak vykonával funkciu dlhšie ako päť rokov.

To neplatí, ak ide o dôvody uvedené v osobitnom predpise9).“.“

Navrhuje sa, aby odstupné starostov bolo upravené rovnako ako pri iných zamestnancoch podľa pravidiel stanovených v Zákonníku práce, ktorého § 76 (2) určuje výšku odstupného na najmenej dvojnásobok priemerného mesačného zárobku ak zamestnanec pracoval menej ako päť rokov a najmenej trojnásobok priemerného mesačného zárobku ak zamestnanec pracoval viac ako päť rokov.

Výbor NR SR pre verejnú správu a regionálny rozvoj

1. Za doterajší bod 6 sa vkladá nový bod 7, ktorý znie:

 „7. Za § 8 sa vkladá § 8a, ktorý vrátane nadpisu znie:

„§8a

Prechodné ustanovenie k úpravám účinným od 1. apríla 2011

Starosta zvolá zasadnutie obecného zastupiteľstva tak, aby sa uskutočnilo do 20 kalendárnych dní odo dňa účinnosti tohto zákona a zosúladilo plat a odmeny starostu podľa doterajších predpisov s týmto zákonom. Inak platí, že starostovi patrí plat stanovený podľa § 3 odsek 1 a odmeny starostovi možno schváliť len podľa § 5 odsek 1.“.“

Prechodné ustanovenie v súlade so zákonom Slovenskej národnej rady č. 369/1990 Zb. o obecnom zriadení v znení neskorších predpisov umožňuje obecnému zastupiteľstvu upraviť plat starostu. Lehota 20 kalendárnych dní má za cieľ umožniť úpravu platov a odmien starostov podľa tohto zákona už za obdobie apríl 2011. Ak obecné zastupiteľstvo tak neučiní  danej lehote, zmena nastáva zo zákona.

Výbor NR SR pre verejnú správu a regionálny rozvoj

**K Čl. II**

1. V Čl. II sa slová „1. marca“ nahrádzajú slovami „1. apríla“.

Pri stanovení účinnosti zákona je potrebné zohľadniť nielen čas potrebný na jeho prerokovanie v Národnej rade Slovenskej republiky, ale aj ústavnú lehotu pre prezidenta Slovenskej republiky a tiež aspoň minimálnu legisvakanciu.

Výbor NR SR pre verejnú správu a regionálny rozvoj

**V.**

 Gestorský výbor prerokoval spoločnú správu výborov Národnej rady Slovenskej republiky na svojej **15.** schôdzi dňa **1. februára 2011**. Výbor neschválil spoločnú správu výborov, keďže za návrh súhlasiť so znením spoločnej správy nevyslovila súhlas nadpolovičná väčšina prítomných členov výboru.

Výbor poveril spoločného spravodajcu výborov Štefana TOMČA informovať Národnú radu Slovenskej republiky v súlade s § 80 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov o prerokovaní predloženého návrhu zákona vo výboroch a predložiť návrh na ďalší postup.

**Igor C H O M A,** v. r.

predseda

Výboru NR SR pre verejnú správu

a regionálny rozvoj

Bratislava 1. februára 2011